1. ปัจจัยความเสี่ยง

ปัจจัยความเสี่ยงและการบริหารความเสี่ยง

บริษัทได้ตระหนักถึงปัจจัยเสี่ยงที่อาจเกิดขึ้นจากการดำเนินธุรกิจ
จึงได้มีการดำเนินการบริหารจัดการเพื่อควบคุมความเสี่ยงต่างๆ ซึ่งปัจจัยเสี่ยงที่ควรพิจารณา มีดังนี้

-   ความเสี่ยงจากการสิ้นสุดสัมปทานประกอบกิจการไฟฟ้า

บริษัทได้รับสัมปทานประกอบกิจการไฟฟ้าเป็นระยะเวลา 15 ปี
ซึ่งเป็นอายุสัมปทานสูงสุดตามข้อจำกัดทางกฎหมาย โดยมีเงื่อนไขว่าเมื่อสัมปทานสิ้นอายุ
ผู้ให้สัมปทานมีสิทธิที่จะซื้อกิจการไฟฟ้าทั้งหมดจากผู้รับสัมปทาน
หากผู้ให้สัมปทานไม่ประสงค์จะซื้อและผู้รับสัมปทานมีความประสงค์จะดำเนินการต่อไป
ผู้ให้สัมปทานจะพิจารณาต่ออายุสัมปทานออกไปตามสมควร ในขณะที่บริษัทมีสัญญาซื้อขายไฟฟ้ากับ
การไฟฟ้าฝ่ายผลิตแห่งประเทศไทย เป็นระยะเวลา 25 ปี และมีสัญญาซื้อขายไฟฟ้ากับ บริษัท
สหพัฒนา อินเตอร์โฮลดิ้ง จำกัด (มหาชน) เป็นระยะเวลา 15 ปี ดังนั้น
บริษัทจึงมีความเสี่ยงในการไม่สามารถประกอบธุรกิจ
กรณีไม่ได้รับการต่ออายุสัมปทานประกอบกิจการไฟฟ้า

-   ความเสี่ยงจากการบอกเลิกสัญญาซื้อขายไฟฟ้าและไอน้ำ

บริษัทมีความเสี่ยงหากลูกค้ารายใดรายหนึ่งจาก 2 รายได้แก่ การไฟฟ้าฝ่ายผลิตแห่งประเทศไทย
และบริษัท

สหพัฒนา อินเตอร์โฮลดิ้ง จำกัด (มหาชน) บอกเลิกสัญญาซื้อขาย อย่างไรก็ตาม
จากผลการดำเนินงานที่บริษัทสามารถปฏิบัติตามเงื่อนไขสำคัญต่างๆ
ที่ระบุในสัญญาซื้อขายไฟฟ้าทุกประเภทนับตั้งแต่วันเริ่มต้นซื้อขายไฟฟ้า
ความเสี่ยงในการถูกบอกเลิกสัญญาซื้อขายไฟฟ้าจากการไฟฟ้าฝ่ายผลิตแห่งประเทศไทยจึงอยู่ในเกณฑ์ต่ำ

ในส่วนของสัญญาซื้อขายไฟฟ้าและไอน้ำกับบริษัท สหพัฒนาอินเตอร์โฮลดิ้ง จำกัด (มหาชน)
ผู้ใช้ไฟฟ้าและไอน้ำทั้งหมดล้วนแล้วแต่เป็นบริษัทในกลุ่มสหพัฒน์เช่นเดียวกับบริษัท
และจากการปฏิบัติตามเงื่อนไขในการส่งมอบไฟฟ้าและไอน้ำได้อย่างครบถ้วน
รวมทั้งมีการปรับปรุงคุณภาพการบริการอย่างต่อเนื่อง จึงทำให้เชื่อได้ว่าเหตุแห่งการที่ บมจ.

สหพัฒนาอินเตอร์โฮลดิ้ง จะบอกเลิกสัญญาซื้อขายไฟฟ้าและไอน้ำกับบริษัทเป็นไปได้น้อยมาก

-   ความเสี่ยงในการถูกปรับลดปริมาณพลังไฟฟ้าตามสัญญาซื้อขายไฟฟ้ากับ กฝผ.

บริษัทจะมีความเสี่ยงในการถูกปรับลดปริมาณพลังไฟฟ้าตามสัญญาซื้อขายไฟฟ้า
ในกรณีที่บริษัทไม่สามารถจ่ายพลังไฟฟ้าได้ตามปริมาณที่กำหนดในสัญญาและไม่สามารถแก้ไขได้ภายในระยะเวลา
18 เดือน อย่างไรก็ตาม บริษัทมีการกำหนดเงื่อนไขในสัญญาการปฏิบัติการและบำรุงรักษาให้ บริษัท
ออปอเรชั่นนอล เอ็นเนอร์ยี่ กรุ๊ป จำกัด รับประกันปริมาณ (Capacity)
และเสถียรภาพในการจ่ายไฟฟ้าให้กับการไฟฟ้าฝ่ายผลิตแห่งประเทศไทย
ในช่วงความต้องการใช้ไฟฟ้าสูงสุด (EGAT Peak Period Capacity) นอกจากนี้
การเพิ่มกำลังผลิตในปี 2548
ทำให้กำลังผลิตของโรงไฟฟ้าเพียงพอและสามารถรองรับการใช้ไฟฟ้าภายในสวนอุตสาหกรรมเครือสหพัฒน์-ศรีราชาได้อีก40
% ของความต้องการในปัจจุบัน

-   ความเสี่ยงในการพึ่งพิงผู้ดำเนินการด้านการปฏิบัติการเดินเครื่องและบำรุงรักษาโรงไฟฟ้า

บริษัทและบริษัท ออปอเรชั่นนอล เอ็นเนอร์ยี่ กรุ๊ป จำกัด มีผู้ถือหุ้นร่วมกันคือ บริษัท เอสแอนด์เจ
อินเตอร์เนชั่นแนล เอนเตอร์ไพรส์ จำกัด (มหาชน) ซึ่งถือหุ้นโดยตรงในบริษัท ออปอเรชั่นนอล
เอ็นเนอร์ยี่ กรุ๊ป จำกัด ร้อยละ 30 ของทุนจดทะเบียนที่เรียกชำระแล้ว
และถือหุ้นโดยตรงในบริษัทร้อยละ 13.96 ของทุนจดทะเบียนที่เรียกชำระแล้ว
ทำให้เชื่อได้ว่ามีความเป็นไปได้ค่อนข้างน้อยที่จะมีการยกเลิกหรือไม่ต่อสัญญากับบริษัท
ในกรณีมีการยกเลิกสัญญาจะต้องมีการแจ้งล่วงหน้าไม่น้อยกว่า 12 เดือนซึ่งเป็นระยะเวลาที่เพียงพอ
สำหรับการคัดเลือกผู้ชำนาญการรายอื่นมาดำเนินงานแทนได้

-   ความเสี่ยงในการจัดหาวัตถุดิบ

เพื่อลดความเสี่ยงในการจัดหาวัตถุดิบที่สำคัญประกอบด้วย ก๊าซธรรมชาติ และน้ำดิบ
บริษัทจึงจัดทำสัญญาระยะยาวกับผู้จำหน่าย โดยสัญญาซื้อก๊าซธรรมชาติกับบมจ. ปตท. มีระยะเวลา
21 ปี นับจากวันที่บริษัทได้เริ่มดำเนินการใช้ประโยชน์เพื่อการค้า และสามารถต่ออายุสัญญาได้อีก 4
ปี สัญญาซื้อขายน้ำดิบระยะยาว 25 ปี กับ บมจ. จัดการและพัฒนาทรัพยากรน้ำภาคตะวันออก
นอกจากนี้ บริษัทยังมีแหล่งน้ำดิบสำรองอีกแหล่งหนึ่ง
ซึ่งเก็บอยู่ในอ่างเก็บน้ำภายในเขตสวนอุตสาหกรรมเครือสหพัฒน์-ศรีราชา จังหวัดชลบุรี
และจัดสร้างบ่อและระบบรับน้ำความจุ 2,000
ลูกบาศก์เมตรภายในโรงไฟฟ้าเชื่อมโยงเข้ากับระบบผลิตของโรงไฟฟ้า

-   ความผันแปรของราคาวัตถุดิบที่ใช้ในการผลิต

ค่าพลังงานไฟฟ้าในสัญญาซื้อขายไฟฟ้ากับ การไฟฟ้าฝ่ายผลิตแห่งประเทศไทย
จะคำนวณตามสูตรอัตราค่าพลังงานไฟฟ้าซึ่งแปรผันตามต้นทุนจริงของราคาก๊าซธรรมชาติ
ทำให้บริษัทได้รับการชดเชยผลกระทบจากการเปลี่ยนแปลงราคาก๊าซธรรมชาติในส่วนของการผลิตไฟฟ้าที่ขายให้
การไฟฟ้าฝ่ายผลิตแห่งประเทศไทย ทั้งหมด

ในส่วนของค่าพลังงานไฟฟ้าที่เรียกเก็บจาก บมจ.สหพัฒนาอินเตอร์โฮลดิ้ง
จะอ้างอิงกับอัตราค่าไฟฟ้าของการไฟฟ้าส่วนภูมิภาค
ซึ่งมีการปรับเปลี่ยนตามต้นทุนเชื้อเพลิงซึ่งเรียกว่าสูตรปรับอัตราค่าไฟฟ้าอัตโนมัติ (FT) ทุก 4
เดือน ทำให้ค่าพลังงานไฟฟ้าเปลี่ยนแปลงตามราคาก๊าซธรรมชาติเช่นเดียวกัน

-   ความเสี่ยงจากอัตราแลกเปลี่ยน

บริษัทมีความเสี่ยงจากอัตราแลกเปลี่ยนในส่วนที่เกิดจากภาระเงินกู้และดอกเบี้ยจ่ายค่อนข้างต่ำ
เนื่องจากรายการทางธุรกิจส่วนใหญ่เป็นสกุลเงินบาท
แต่อาจได้รับผลกระทบของอัตราแลกเปลี่ยนค่าเงินบาทต่อเงินสกุลดอลลาร์สหรัฐอเมริกา
ในส่วนของรายได้จากค่าพลังไฟฟ้าที่เรียกเก็บจาก การไฟฟ้าฝ่ายผลิตแห่งประเทศไทย
เนื่องจากร้อยละ 80
ของอัตราค่าพลังไฟฟ้าจะแปรตามอัตราแลกเปลี่ยนของสกุลเงินดอลลาห์สหรัฐอเมริกา
อย่างไรก็ตามการเปลี่ยนแปลงของอัตราแลกเปลี่ยนทุกๆ 1 บาท
จะส่งผลกระทบต่อการเปลี่ยนแปลงของรายได้ของบริษัทประมาณ 805,000 บาทต่อเดือน
หรือคิดเป็นร้อยละ 0.70 ของรายได้รวมของงบการเงินเฉพาะกิจการ
ดังนั้นผลกระทบจากอัตราแลกเปลี่ยนต่อรายได้รวม จึงอยู่ในเกณฑ์ที่ต่ำ

-   ความเสี่ยงจากอัตราดอกเบี้ย

บริษัทยังคงมีความเสี่ยงจากอัตราดอกเบี้ยอันเนื่องมาจากการงินกู้ยืมระยะยาวที่มีดอกเบี้ย
เนื่องจากอัตราดอกเบี้ยมีการปรับขึ้นลงตามอัตราตลาด
อย่างไรก็ตามบริษัทมีแผนสรุปการเจรจากับสถาบันการเงินเพื่อปรับโครงสร้างดอกเบี้ยให้เป็นอัตราดอกเบี้ยคงที่เพื่อลดความเสี่ยงในเรื่องความผันผวนของอัตราดอกเบี้ยเงินกู้ยืมให้แล้วเสร็จในปี
2551

-   ความเสี่ยงที่เกี่ยวข้องกับการเปลี่ยนแปลงกฎหมาย ข้อบังคับ และนโยบายของภาครัฐบาล

ในสัญญาซื้อขายไฟฟ้าระหว่างบริษัทกับ การไฟฟ้าฝ่ายผลิตแห่งประเทศไทย
ได้ระบุเงื่อนไขในกรณีที่การเปลี่ยนแปลงทางกฎหมายส่งผลให้บริษัทต้องแก้ไขปรับปรุงโรงไฟฟ้าในประการสำคัญ
หรือต้องแก้ไขปรับปรุงในด้านอื่นที่เกี่ยวข้องกับการผลิตไฟฟ้าหรือการบำรุงรักษาโรงไฟฟ้าของบริษัท
ซึ่งมีผลกระทบอย่างรุนแรงต่อค่าใช้จ่ายหรือรายได้ของบริษัท (รวมถึงที่เกี่ยวกับภาษีด้วย)
บริษัทสามารถเสนอรายละเอียดค่าใช้จ่ายเกี่ยวกับการแก้ไขปรับปรุงนั้น ตามแต่ที่
การไฟฟ้าฝ่ายผลิตแห่งประเทศไทย ร้องขอตามสมควร เพื่อให้ การไฟฟ้าฝ่ายผลิตแห่งประเทศไทย
นำเสนอสำนักงานนโยบายและแผนพลังงาน กระทรวงพลังงาน พิจารณา ดังนั้น
บริษัทอาจมีความเสี่ยงต่อภาระค่าใช้จ่ายที่เกิดขึ้นได้ในกรณีที่สำนักงานโยบายและแผนพลังงานพิจารณาว่าจะไม่จ่ายค่าชดเชยให้กับบริษัท

ส่วนสัญญาซื้อขายไฟฟ้าและไอน้ำกับบมจ.สหพัฒนาอินเตอร์โฮลดิ้งได้ระบุเงื่อนไขว่าจะร่วมมือกันในการแก้ปัญหาผลกระทบที่อาจเกิดขึ้นหากมีการเปลี่ยนแปลงกฎหมาย
ข้อบังคับ และนโยบายของภาครัฐบาล
โดยจะร่วมกันปรับปรุงเงื่อนไขที่เกี่ยวข้องในสัญญาซื้อขายไฟฟ้าและไอน้ำ
เพื่อให้สามารถปฏิบัติตามสัญญาต่อไปได้ ทำให้บริษัทมีความเสี่ยงในเรื่องนี้ค่อนข้างต่ำ

-   ความเสี่ยงด้านข้อบังคับเกี่ยวกับสิ่งแวดล้อมและความปลอดภัย

บริษัทให้ความสำคัญกับการตรวจติดตามและควบคุมผลกระทบสิ่งแวดล้อมและความปลอดภัยจากการผลิต
ได้รับการรับรองระบบการจัดการสิ่งแวดล้อมตามมาตรฐาน ISO 14001:2004
จากสถาบันรับรองมาตรฐานไอเอสโอ (MASCI) ตั้งแต่วันที่ 25 พฤศจิกายน 2548
หลังผ่านการตรวจประเมินตามมาตรฐานที่ปรับปรุงใหม่
นอกจากนี้บริษัทยังได้จัดทำรายงานการติดตามมาตรการลดผลกระทบและติดตามตรวจสอบการจัดการสิ่งแวดล้อม
โรงไฟฟ้าพลังความร้อนร่วมของบริษัท โดยบริษัท อีสเทิร์น ไทยคอนซัลติ้ง 1992 จำกัด
เสนอต่อสำนักงานนโยบายและแผนทรัพยากรธรรมชาติและสิ่งแวดล้อม กรมโรงงานอุตสาหกรรม
และสำนักงานอุตสาหกรรม จังหวัดชลบุรีเป็นประจำทุก 6 เดือน
จากการควบคุมคุณภาพสิ่งแวดล้อมในด้านต่างๆ อย่างเข้มงวดอย่างสม่ำเสมอ
และจากการที่บริษัทมีมาตรการและการดำเนินการป้องกันผลกระทบต่อคุณภาพสิ่งแวดล้อมที่ดีอย่างต่อเนื่อง
ทำให้บริษัทไม่มีความเสี่ยงด้านปัญหาสิ่งแวดล้อมและความปลอดภัยในสถานประกอบการ
ที่อาจเป็นเหตุทำให้การปฏิบัติการของโรงไฟฟ้าของบริษัทต้องหยุดชะงัก
หรืออาจมีเหตุต้องเสียค่าใช้จ่ายในการปรับปรุงคุณภาพของสิ่งแวดล้อมสูง